b'\n_START_ARTICLE_\nMartin Harris\n_START_SECTION_\nVarhaiset vuodet\n_START_PARAGRAPH_\nMartin Harris syntyi Eastownissa, New Yorkin osavaltiossa kahdeksanlapsisen perheen toiseksi vanhimpana lapsena. Vain v\xc3\xa4h\xc3\xa4n tiedet\xc3\xa4\xc3\xa4n h\xc3\xa4nen aikaisemmista vuosistaan. Vuoteen 1831 Harris eli Palmyran kaupungissa samaisessa New Yorkin osavaltiossa. H\xc3\xa4nt\xc3\xa4 pidettiin rehellisen\xc3\xa4 ja taitavana, jumalaapelk\xc3\xa4\xc3\xa4v\xc3\xa4n\xc3\xa4, mutta my\xc3\xb6s hyvin taikauskoisena miehen\xc3\xa4. H\xc3\xa4nen tiedet\xc3\xa4\xc3\xa4n vaihtaneen kirkkokuntaansa ainakin viidesti. H\xc3\xa4n oli kveekari, universalisti, restorationisti, kalvinisti, baptisti, campbellilainen ja mahdollisesti metodisti.\n_START_SECTION_\nMormonin kirjan todistaja\n_START_PARAGRAPH_\nVuonna 1828 Martin Harris tutustui Palmyrassa asuvaan Joseph Smithiin, joka kertoi h\xc3\xa4nelle saaneensa enkelin ilmestyksen. Enkeli nimelt\xc3\xa4 Moroni oli kertonut h\xc3\xa4nelle, ett\xc3\xa4 Palmyran l\xc3\xa4hell\xc3\xa4 sijaitsevaan kukkulaan oli haudattu kultaisia levyj\xc3\xa4, joihin oli kaiverrettu Amerikan mantereen muinaisten asukkaiden historia. N\xc3\xa4m\xc3\xa4 levyt sis\xc3\xa4lt\xc3\xa4isiv\xc3\xa4t my\xc3\xb6s \xe2\x80\x9devankeliumin t\xc3\xa4yteyden\xe2\x80\x9d. Harris uskoi Smithin kertomukseen. H\xc3\xa4n auttoi nuorta miest\xc3\xa4 taloudellisesti sek\xc3\xa4 my\xc3\xb6s toimimalla t\xc3\xa4m\xc3\xa4n kirjurina, kun Smith k\xc3\xa4\xc3\xa4nsi teksti\xc3\xa4 kultalevyilt\xc3\xa4 urimin ja tummimin avulla verhon takaa sanellen._NEWLINE_Harris halusi saada jonkinlaisen varmuuden levyjen olemassaolossa, joten Smith kopioi h\xc3\xa4nelle muutamia kirjoitusmerkkej\xc3\xa4 levyilt\xc3\xa4. Mahdollisesti kyseess\xc3\xa4 on nyky\xc3\xa4\xc3\xa4nkin tunnettu Anthonin k\xc3\xa4sikirjoitus. Harris vei kopion New Yorkiin, jossa h\xc3\xa4n esitti sen Columbian yliopiston muinaisit\xc3\xa4maisten kielten professorille Charles Anthonille. Vaikka Harris ja Anthon antoivat my\xc3\xb6hemmin kohtaamisesta hyvin erilaisen kuvan, tapaaminen h\xc3\xa4lvensi ilmeisesti Harrisin ep\xc3\xa4illyt kultalevyjen aitoudesta._NEWLINE_Martin Harrisin vaimo Lucy Harris ep\xc3\xa4ili kuitenkin edelleenkin tarinan aitoutta, ja h\xc3\xa4n vaati miest\xc3\xa4\xc3\xa4n tuomaan mukanaan levyist\xc3\xa4 jo k\xc3\xa4\xc3\xa4nnetyt 116 sivua. Alun vastustelun j\xc3\xa4lkeen Smith my\xc3\xb6ntyi t\xc3\xa4h\xc3\xa4n, tosin ilmeisen vastahakoisesti. Vastahankaisuuteen olikin syyt\xc3\xa4, sill\xc3\xa4 Harrisin vaimo kielt\xc3\xa4ytyi luovuttamasta sivuja takaisin. H\xc3\xa4nen mukaansa Smithille ei olisi ongelma k\xc3\xa4\xc3\xa4nt\xc3\xa4\xc3\xa4 teksti\xc3\xa4 uudestaan, jos levyt kerran olisivat olemassa. Jos levyj\xc3\xa4 taas ei ollut, k\xc3\xa4\xc3\xa4nt\xc3\xa4minen ei olisi mahdollista, ja huijaus paljastuisi. K\xc3\xa4\xc3\xa4nn\xc3\xb6sty\xc3\xb6 keskeytyi joksikin aikaa, ja jonkin ajan kuluttua Smith kertoi saaneensa Jumalalta ilmoituksen, jonka mukaan kadonneita sivuja ei tulisi k\xc3\xa4\xc3\xa4nt\xc3\xa4\xc3\xa4 uudelleen. Smith sanoi, ett\xc3\xa4 h\xc3\xa4nen vastustajansa voisivat v\xc3\xa4\xc3\xa4rent\xc3\xa4\xc3\xa4 sivujen tekstin ja v\xc3\xa4itt\xc3\xa4\xc3\xa4 h\xc3\xa4nt\xc3\xa4 huijariksi. Lis\xc3\xa4ksi ilmoitus tuomitsi kovin sanoin sek\xc3\xa4 Smithin ett\xc3\xa4 Harrisin (Oppi ja liitot 10)._NEWLINE_Lucy Harrisin k\xc3\xa4tkemi\xc3\xa4 sivuja ei koskaan l\xc3\xb6ydetty. Mormonitutkimuksessa ne tunnetaan nimell\xc3\xa4 116 kadonnutta sivua._NEWLINE_K\xc3\xa4\xc3\xa4nn\xc3\xb6sty\xc3\xb6 jatkui uudelleen, mutta Smith ei en\xc3\xa4\xc3\xa4 hyv\xc3\xa4ksynyt Harrisia kirjurikseen. Jumala oli kielt\xc3\xa4nyt t\xc3\xa4m\xc3\xa4n ilmoituksessa. Toiset, ennen muuta Oliver Cowdery, auttoivat nyt Smithi\xc3\xa4 ja kirjoittivat teksti\xc3\xa4 h\xc3\xa4nen sanelustaan. Harris kuitenkin tuki Smithi\xc3\xa4 edelleen taloudellisesti. H\xc3\xa4n my\xc3\xb6s lupasi maksaa Mormonin kirjan ensipainoksen painatuskulut. T\xc3\xa4t\xc3\xa4 varten h\xc3\xa4n joutui panttaamaan kotitilansa._NEWLINE_Smithin sanelemassa Mormonin kirjan tekstiss\xc3\xa4 puhuttiin kolmesta todistajasta, joille Jumala paljastaisi ne levyt, joilta kirja on k\xc3\xa4\xc3\xa4nnetty. Martin Harris, Oliver Cowdery ja David Whitmer pyysiv\xc3\xa4t lupaa saada olla n\xc3\xa4m\xc3\xa4 kolme, ja Smith suostui. He vet\xc3\xa4ytyiv\xc3\xa4t rukoilemaan l\xc3\xa4heiseen mets\xc3\xa4\xc3\xa4n, mutta mit\xc3\xa4\xc3\xa4n ei tapahtunut. Harris pyysi t\xc3\xa4ll\xc3\xb6in lupaa poistua, koska h\xc3\xa4n oli varma, ett\xc3\xa4 vastaamattomuus johtui h\xc3\xa4nest\xc3\xa4. Smith suostui, ja Smith, Cowderyn ja Whitmerin mukaan heille ilmestyikin Herran enkeli, joka n\xc3\xa4ytti heille kultalevyt. Enkeli my\xc3\xb6s sanoi, ett\xc3\xa4 Smithin tekem\xc3\xa4 k\xc3\xa4\xc3\xa4nn\xc3\xb6s oli oikea. Jonkin ajan kuluttua Smith rukoili yhdess\xc3\xa4 Harrisin kanssa, ja t\xc3\xa4m\xc3\xa4 sai n\xc3\xa4hd\xc3\xa4 samanlaisen n\xc3\xa4yn. Kaikkien kolmen todistajan kohdalla oli siis kyse n\xc3\xa4yst\xc3\xa4. Harris, Whitmer ja Cowdery kirjoittivat n\xc3\xa4kem\xc3\xa4st\xc3\xa4\xc3\xa4n valaehtoisen todistuksen, joka liitettiin Mormonin kirjan alkuun. Se on painettuna l\xc3\xa4hes kaikkiin kirjasta otettuihin painoksiin.\n_START_SECTION_\nJ\xc3\xa4senyys Kristuksen kirkossa\n_START_PARAGRAPH_\nHarrisista tuli Smithin 6. huhtikuuta 1830 perustaman Kristuksen kirkon (my\xc3\xb6hemmin My\xc3\xb6hempien aikojen pyhien Jeesuksen Kristuksen kirkko) varhainen j\xc3\xa4sen. Kes\xc3\xa4kuun 3. 1831 Harris vihittiin kirkon ylipapin virkaan ja h\xc3\xa4net l\xc3\xa4hetettiin l\xc3\xa4hetysty\xc3\xb6h\xc3\xb6n Pennsylvaniaan ja New Yorkiin. Joidenkin tietojen mukaan Harris olisi my\xc3\xb6hemmin vihitty my\xc3\xb6s apostolin virkaan. T\xc3\xa4st\xc3\xa4 vihkimyksest\xc3\xa4 ei kuitenkaan l\xc3\xb6ydy kirjallisia l\xc3\xa4hteit\xc3\xa4, eik\xc3\xa4 h\xc3\xa4n koskaan ollut kahdentoista apostolin koorumin j\xc3\xa4sen._NEWLINE_Harrisin vaimo Lucy Harris, josta t\xc3\xa4m\xc3\xa4 oli el\xc3\xa4nyt erill\xc3\xa4\xc3\xa4n jo vuosia, kuoli kes\xc3\xa4ll\xc3\xa4 1836. 1. marraskuuta 1836 Harris meni naimisiin Caroline Youngin, Brigham Youngin 22-vuotiaan veljentytt\xc3\xa4ren kanssa. Carolinella ja Martinilla oli seitsem\xc3\xa4n yhteist\xc3\xa4 lasta._NEWLINE_Vuonna 1837 Martin Harris katkaisi monien muiden kirkon j\xc3\xa4senten tavoin v\xc3\xa4lins\xc3\xa4 Joseph Smithiin kirkon omistaman pankin Kirtland Safety Societyn konkurssin takia. Harris liittyi hetkeksi Warren Parrishin johtamiin \xe2\x80\x9dkapinallisiin\xe2\x80\x9d, jotka yrittiv\xc3\xa4t j\xc3\xa4rjest\xc3\xa4\xc3\xa4 kirkon uudelleen ja hylk\xc3\xa4siv\xc3\xa4t Smithin pit\xc3\xa4en h\xc3\xa4nt\xc3\xa4 \xe2\x80\x9dlangenneena profeettana\xe2\x80\x9d. Parrishin kirkko tuli tunnetuksi nimell\xc3\xa4 Kristuksen kirkko, ja se sai lyhyeksi aikaa haltuunsa Kirtlandin temppelin. Harrisista tuli yksi kirkon kolmesta rahastonhoitajasta. Vuonna 1839 Parrish alkoi opettaa, ett\xc3\xa4 Mormonin kirja oli v\xc3\xa4\xc3\xa4renn\xc3\xb6s. T\xc3\xa4m\xc3\xa4 rikkoi h\xc3\xa4nen ja Harrisin, joka edelleen todisti kirjan aitoudesta, v\xc3\xa4lit. Harris palasi yhteyteen Smithin kirkon kanssa, ja muutti Nauvoohon, Illinoisiin, jossa oli kirkon keskuspaikka.\n_START_SECTION_\nStrangiitti, whitmeril\xc3\xa4inen, gladdenilainen, williamilainen, shaker\n_START_PARAGRAPH_\nSmithin kuoleman j\xc3\xa4lkeen 27. kes\xc3\xa4kuuta 1844 Harris muutti Kirtlandiin ja asettui tukemaan James J. Strangia kirkon johtajaksi. Harris matkusti jopa Isoon-Britanniaan tekem\xc3\xa4\xc3\xa4n l\xc3\xa4hetysty\xc3\xb6t\xc3\xa4 strangiittien hyv\xc3\xa4ksi. Vuoden 1847 tienoilla Harris oli katkaissut v\xc3\xa4lins\xc3\xa4 Strangin kanssa ja liittynyt toisen Mormonin kirjan todistajan, David Whitmerin ymp\xc3\xa4rille syntyneeseen kirkkoon. Vuonna 1851 Harris hyv\xc3\xa4ksyi er\xc3\xa4\xc3\xa4n toisen mormonistisen yhteis\xc3\xb6n johtajan, Gladden Bishopin, kirkon profeetaksi ja liittyi t\xc3\xa4m\xc3\xa4n yhteis\xc3\xb6\xc3\xb6n. 1855 Harris liittyi Smithin ainoan elossa olevan veljen William Smithin perustamaan kirkkoon ja selitti h\xc3\xa4nen olevan Smithin oikea ja valtuutettu seuraaja. Jonkin aikaa Harris kannatti my\xc3\xb6s shakerien yhteis\xc3\xb6\xc3\xa4. H\xc3\xa4n ei kuitenkaan liittynyt yhteis\xc3\xb6n j\xc3\xa4seneksi. Shakerit edellyttiv\xc3\xa4t selibaattia, ja Harris oli naimisissa. Vuonna 1856 Harrisin vaimo muutti set\xc3\xa4ns\xc3\xa4 Brigham Youngin seuraajien per\xc3\xa4ss\xc3\xa4 Utahiin. Harris j\xc3\xa4i Kirtlandiin ja esitteli temppeli\xc3\xa4 uteliaille vierailijoille.\n_START_SECTION_\nTakaisin MAP-kirkkoon\n_START_PARAGRAPH_\nVanhoilla p\xc3\xa4ivill\xc3\xa4\xc3\xa4n Harris eli yksin\xc3\xa4isen\xc3\xa4 ja k\xc3\xb6yhyydess\xc3\xa4 l\xc3\xa4hes autiossa Kirtlandissa. H\xc3\xa4n hyv\xc3\xa4ksyi lopulta paikallisten my\xc3\xb6hempien aikojen pyhien avun. N\xc3\xa4m\xc3\xa4 ker\xc3\xa4siv\xc3\xa4t Harrisille 200 dollaria, jotta t\xc3\xa4m\xc3\xa4 pystyi muuttamaan Utahiin. H\xc3\xa4n muutti 1870, ja pian h\xc3\xa4nen tulonsa j\xc3\xa4lkeen h\xc3\xa4net kastettiin uudestaan MAP-kirkon j\xc3\xa4seneksi. Viimeiset nelj\xc3\xa4 ja puoli vuotta el\xc3\xa4m\xc3\xa4st\xc3\xa4\xc3\xa4n Harris eli sukulaisten kanssa Utahissa toimien kirkon j\xc3\xa4senen\xc3\xa4. H\xc3\xa4n kuoli 10. kes\xc3\xa4kuuta 1876 Clarkstonissa, Utahissa. H\xc3\xa4net on my\xc3\xb6s haudattu sinne.\n_START_SECTION_\nPopulaarikulttuurissa\n_START_PARAGRAPH_\nMartin Harris esiintyy South Parkin 7. tuotantokauden 12. jaksossa Mormoneita kaikki (engl. All About Mormons). H\xc3\xa4net kuvataan jaksossa herkk\xc3\xa4uskoisena ja tyhm\xc3\xa4hk\xc3\xb6n\xc3\xa4 miehen\xc3\xa4, jota profeetta Joseph Smith huijaa. Sen sijaan h\xc3\xa4nen vaimonsa Lucy Harris kuvataan \xc3\xa4lykk\xc3\xa4\xc3\xa4n\xc3\xa4.'